CELEX: 32021D0624
Language: et
Date: 2021-04-12 00:00:00
Title: Nõukogu otsus (EL) 2021/624, 12. aprill 2021, Euroopa Liidu nimel võetava seisukoha kohta Euroopa Majandusühenduse, Austria Vabariigi, Soome Vabariigi, Islandi Vabariigi, Norra Kuningriigi, Rootsi Kuningriigi ja Šveitsi Konföderatsiooni vahelise ühistransiidiprotseduuri konventsiooniga moodustatud ühiskomitees seoses kõnealuse konventsiooni I ja III liite muudatustega

16.4.2021   
               
               
                  ET
               
               
                  Euroopa Liidu Teataja
               
               
                  L 131/168
               
            
         NÕUKOGU OTSUS (EL) 2021/624,
         12. aprill 2021,
         Euroopa Liidu nimel võetava seisukoha kohta Euroopa Majandusühenduse, Austria Vabariigi, Soome Vabariigi, Islandi Vabariigi, Norra Kuningriigi, Rootsi Kuningriigi ja Šveitsi Konföderatsiooni vahelise ühistransiidiprotseduuri konventsiooniga moodustatud ühiskomitees seoses kõnealuse konventsiooni I ja III liite muudatustega
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 207 lõike 4 esimest lõiku koostoimes artikli 218 lõikega 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Euroopa Majandusühenduse, Austria Vabariigi, Soome Vabariigi, Islandi Vabariigi, Norra Kuningriigi, Rootsi Kuningriigi ja Šveitsi Konföderatsiooni vaheline ühistransiidiprotseduuri konventsioon (1) (edaspidi „konventsioon“) sõlmiti 20. mail 1987 ning see jõustus 1. jaanuaril 1988.
                  
               
                     (2)
                  
                  
                     Konventsiooni artikli 15 lõike 3 punkti a kohaselt võib konventsiooniga moodustatud ühiskomitee võtta oma otsustega vastu konventsiooni liidete muudatusi.
                  
               
                     (3)
                  
                  
                     2021. aasta alguses võtab ühiskomitee vastu otsuse konventsiooni I ja III liite muudatuste kohta.
                  
               
                     (4)
                  
                  
                     Komisjoni rakendusmääruse (EL) 2015/2447 (2) (edaspidi „rakendusmäärus“) artiklit 311, mis käsitleb tollivõla sissenõudmise üleviimise taotlust, on muudetud komisjoni rakendusmäärusega (EL) 2019/1394 (3). Seetõttu tuleks konventsiooni I liite artiklit 50, mis kajastab rakendusmääruse artiklit 311, vastavalt muuta.
                  
               
                     (5)
                  
                  
                     Rakendusmääruse lisa 72–04, mis käsitleb talitluspidevuse protseduuri liidu transiidi korral, on muudetud komisjoni rakendusmäärusega (EL) 2020/893 (4). Selleks et muuta transiidi talitluspidevuse protseduur paindlikumaks ning vähendada tolliasutuste formaalsusi ja kulusid, pikendati paberil üldtagatise sertifikaatide ja tagatise esitamisest vabastamise sertifikaatide kehtivust. Seetõttu tuleks konventsiooni I liite artiklit 79 ja konventsiooni I liite II lisa III peatüki punkti 19.3, mis kajastab rakendusmääruse lisa 72–04 I osa III peatüki punkti 19.3, vastavalt muuta.
                  
               
                     (6)
                  
                  
                     Kui lõpeb liidu tolliseadustiku kohaldamine Ühendkuningriigi suhtes ja Ühendkuningriigis, välja arvatud Põhja-Iirimaa suhtes ja Põhja-Iirimaal, ühineb Ühendkuningriik konventsiooniga eraldi osalisena (5) ning kohaldatakse Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingule (6) lisatud Iirimaa ja Põhja-Iirimaa protokolli, mis on nimetatud lepingu lahutamatu osa. Konventsioon sisaldab viiteid Euroopa Liidu liikmesriikide ja ühistransiidiprotseduuri riikide nimedele ning vastavatele riigikoodidele. Seepärast on vaja konventsiooni III liidet muuta, et märkida, et Ühendkuningriik on ühistransiidiprotseduuri riik ning et liidu tolliseadustikku, eelkõige tagatisi käsitlevaid sätteid kohaldatakse Põhja-Iirimaal.
                  
               
                     (7)
                  
                  
                     On asjakohane määrata kindlaks liidu nimel ühiskomitees võetav seisukoht konventsiooni I ja III liite muudatuste kohta, kuna kõnealused muudatused on liidu jaoks siduvad.
                  
               
                     (8)
                  
                  
                     Liidu seisukoht ühiskomitees peaks seetõttu põhinema ühiskomitee otsuse eelnõul,
                  
               ON VASTU VÕTNUD KÄESOLEVA OTSUSE:
         
            Artikkel 1
            Seisukoht, mis võetakse liidu nimel ühiskomitees kas selle 33. koosolekul või mõnel järgneval koosolekul või kirjaliku menetluse teel konventsiooni I ja III liite muudatuste kohta, põhineb ühiskomitee otsuse eelnõul (7).
            Väiksemaid muudatusi ühiskomitee otsuse eelnõus võivad liidu esindajad ühiskomitees teha ilma nõukogu täiendava otsuseta.
         
         
            Artikkel 2
            Käesolev otsus jõustub selle vastuvõtmise päeval.
         
         
            Brüssel, 12. aprill 2021
            
               
                  Nõukogu nimel
               
               
                  eesistuja
               
               A. P. ZACARIAS
            
         
         
            (1)  EÜT L 226, 13.8.1987, lk 2.
         
            (2)  Komisjoni 24. novembri 2015. aasta rakendusmäärus (EL) 2015/2447, millega nähakse ette Euroopa Parlamendi ja nõukogu määruse (EL) nr 952/2013 (millega kehtestatakse tolliseadustik) teatavate sätete üksikasjalikud rakenduseeskirjad (ELT L 343, 29.12.2015, lk 558).
         
            (3)  Komisjoni 10. septembri 2019. aasta rakendusmäärus (EL) 2019/1394, millega muudetakse ja parandatakse rakendusmäärust (EL) 2015/2447 vabasse ringlusse lubamise järelevalve ja liidu tolliterritooriumilt väljumise suhtes kohaldatavate teatavate eeskirjade osas (ELT L 234, 11.9.2019, lk 1).
         
            (4)  Komisjoni 29. juuni 2020. aasta rakendusmäärus (EL) 2020/893, millega muudetakse rakendusmäärust (EL) 2015/2447, millega nähakse ette Euroopa Parlamendi ja nõukogu määruse (EL) nr 952/2013 (millega kehtestatakse liidu tolliseadustik) teatavate sätete üksikasjalikud rakenduseeskirjad (ELT L 206, 30.6.2020, lk 8).
         
            (5)  ELi-CTC ühiskomitee 4. detsembri 2018. aasta otsus nr 1/2018, millega kutsutakse Suurbritannia ja Põhja-Iiri Ühendkuningriiki ühinema ühistransiidiprotseduuri konventsiooniga [2018/1987] (ELT L 317, 14.12.2018, lk 47).
         
            (6)  ELT L 29, 31.1.2020, lk 7.
         
            (7)  Vt dokument ST 6126/21 veebilehelhttp://register.consilium.europa.eu.